Su partire m'est forzadu

Gesus: 
Su partire m'est forzadu
e fagher de te ausenzia,
o mama, dami lissenzia
ch'and'a morrer inclavadu.

Maria:
Già chi non poto iscusare,
fizu, su chi mi dimandas
eo benzo, si tue andas,
a morrer ambos cumpare.

Gesus: 
Su tempus est accabbadu
de fagher s'obbedienzia,
segund'est determinadu
dai s'alta onnipotenzia,
mama, dilata passienzia
già ch'est gasie ordinadu.

Pro sa fidanza offerzesi
pro su peccadore ingratu,
fattesi cant'hapo fattu
e a su mundu benzesi
a morrer, già chi cherfesi
redimer su cundannadu.

Mama, iscusa algunu tantu
algunos passos mortales
chi in tantos penosos males
de' tenner mortal'ispantu,
sobrad'hat esser su piantu
cun su dolore sobradu.

O mama disconsolada
non pot'ai custu faltare,
tratta de t'accunortare,
de sa presente zornada
s'hora est determinada,
su puntu est già arrivadu.

Oh de cantu sentimentu
est custa proposta pia!
Ma non cherzas, mama mia,
essermi primu turmentu,
regula su pensamentu
cun su ch'hat Deus ordinadu.

Maria: 
Non lu poto consentire,
fizu de s'anima mia,
si no est pro ti sighire
fattendedi cumpagnia,
pianghende peri sa ìa
senza mai ti lassare.

Caru fizu pressiadu,
già chi su penosu die
tantu dolorosu a mie
mi naras ch'est arrivadu
non permittas, fizu amadu,
lasse de t'accumpagnare.

Fizu chi fisti cuntentu,
fisti paghe e fìsti gosu,
dulche regalu e reposu
de su meu pensamentu,
ma faghinde appartamentu
totu m'hat como a faltare.

Fizu, in sa mezus edade
cheres morrer cun prestesa,
dilattalu a sa bezzesa
si de me has piedade,
mira sa penalidade
chi mi det accumpagnare.

Gesus: 
In sa edade pius fiorida,
in s'istadu pius giucundu,
pro riscattare su mundu
render depo custa vida,
custa est cosa istatuida
e casu determinadu.

Sento, mama, s'alma offesa
non poderti cuntentare,
antis tue des restare
pro consolu de firmesa,
pro amparu e fortalesa
de totu s'apostoladu.

Mama, già lu has intesu
ch'est pronta s'occasione,
dami sa benedissione
ca ti la dimando resu,
su caminu tant'attesu
mi tenet gasi attristadu.

Maria: 
Fizu, si no est rejone
de dilattare sa morte
mi det esser grata sorte
morrer eo in s'occasione,
senza pius dilassione
ti supplico a mi la dare.

Fizu, si resto cun dolu
disimparada dai te
non podet restare in me
firmesa, amparu e consolu
ca su coro meu solu
det graves penas passare.

Fizu in su coro isculpidu,
no istes imbenujadu,
fizu dai me adoradu
des esser sempre servidu;
ojos, pro su ch'hazis bidu
sighide su lagrimare!

Fizu, sa benedissione
tue a mie la des dare,
pustis mi cheres lassare
cun tant'amarga passione
e ind'ogni afflissione
presente ti dep’istare.

Gesus: 
Mama, a inoghe so ennìdu
solamente pro patire,
e cumbenit ubbidire,
totu humilmente rendidu,
su Babb'eternu hat cherfidu
custu, mi so cuntentadu.

Maria: 
Sa benedissione lea
de cantu dai me haesti
e de su samben ch'istesti
cunzebidu in Galilea,
su trabagliu de Giudea
e portale de Betlèm,
e posca in Gerusalem
cando inie des intrare.

Eo benzo, si tue andas,
a morrer ambos cumpare.